पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर. दिल्ली के अक्षर धाम की तर्ज पर उदयपुर में प्रताप गौरव केंद्र का निर्माण हो रहा है। यह अब तक बने प्रताप स्मारकों में सर्वाधिक बड़ा होगा। यहां ऊंची पहाड़ी टाइगर हिल पर महाराणा प्रताप की 57 फीट ऊंची प्रतिमा स्थापित होगी। करीब 25 बीघा पहाड़ी जमीन पर डेढ़ सौ करोड़ की लागत से बन रहे प्रताप गौरव केंद्र में महाराणा प्रताप सहित मेवाड़ी इतिहास और भारतीय संस्कृति से जुड़ी तमाम सामग्री होगी। 18 अगस्त 2008 को इसका शिलान्यास हुआ था, वहीं जनवरी 2014 में बनकर तैयार होगा।
भारत माता मंदिर
यहां भारत माता का मंदिर बनाया गया है, जिसमें शेर के साथ भगवा ध्वज लिए भारत माता की 12 फीट ऊंची प्रतिमा स्थापित की गई है। मंदिर के नीचे नेशनल मेडिटेशन सेंटर स्थापित किया जा रहा है। जहां लोग राष्ट्र शांति के लिए ध्यान करेंगे।
मेवाड़ शोध केंद्र
इस केंद्र में मेवाड़ और भारतीय इतिहास के साक्ष्यों पर आधारित शोध करके संदर्भ ग्रंथ तैयार किए जाएंगे। शोधार्थियों के लिए भी यह केंद्र होगा। यहां 5000 से अधिक पुस्तकें संग्रहित होगी। यहां मेवाड़ और भारत के इतिहास पर दो डॉक्यूमेंट्री फिल्मों का प्रदर्शन किया जा रहा है। बप्पा रावल से महाराणा भूपालसिंह तक सभी महाराणाओं के 300 चित्रों की प्रदर्शनी लगी है।
प्राचीन भारत दर्शन दीर्घा
यहां शोध केंद्र के पीछे प्राचीन भारत की दर्शन दीर्घा का निर्माण किया जा रहा है। जिसमें 9 हिस्से होंगे। देश में हुई महान देवियों, क्रांतिकारियों, राज पुरुषों, संतों, विद्वानों, प्राचीन भारतीय वैज्ञानिकों की जीवन गाथाएं प्रदर्शित होगी। इसके ऊपर मेवाड़ के तीर्थ एकलिंगनाथ, सांवलियाजी, केसरियाजी, श्रीनाथ जी, द्वारकाधीश जी, चारभुजा जी सहित चामुंडा माता, रामदरबार और गणपति की प्रतिमाएं स्थापित की जाएगी।
वाटर शो और बोटिंग
शोध केंद्र के पास ही प्रताप जलाशय और आसपास में आकर्षक उद्यान विकसित किया जा रहा है। तालाब में दिनभर पर्यटकों के लिए बोटिंग की सुविधा रहेगी, वहीं रात को वाटर शो का आयोजन होगा। जिसमें पानी की परत पर महाराणा प्रताप की जीवन गाथा का प्रदर्शन होगा। यह अक्षर धाम अहमदाबाद में होने वाले नचिकेता के शो की तर्ज पर किया जाएगा।
अंडर ग्राउंड में होगा हल्दीघाटी का नजारा
दो हिस्सों में बंटे प्रताप गौरव केंद्र को आपस में जोडऩे के लिए सड़क के ऊपर तीस फीट ऊंचा त्रिपोलिया द्वार बनेगा, वहीं नीचे अंडर पास बनाया जाएगा। जिसमें हल्दीघाटी युद्ध को दर्शाते दृश्य दिखेंगे। लाइट एंड साउंड के माध्यम से हल्दीघाटी युद्ध को जीवंत दिखाने का प्रयास किया जाएगा।
भारत और मेवाड़ चित्र प्रदर्शनी
पहाड़ी पर जहां प्रताप की विशाल प्रतिमा लगेगी, वहीं चित्र दीर्घाएं बनेगी। दो दीर्घाओं में मेवाड़ और भारत पर आधारित चित्र प्रदर्शनियां होगी। यहीं एक भवन में भामाशाह बाजार सजेगा, जिसमें पर्यटक इतिहास से जुड़ी सामग्री मूर्तियां और सजावटी वस्तुएं खरीद सकेंगे। यहीं पर खानपान की भी व्यवस्था रहेगी, जिसमें शुद्ध भारतीय व्यंजनों का लुत्फ भी लिया जा सकेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva mai_Deva hin_Deva hin_Deva hin_Deva bho_Deva hin_Deva awa_Deva hin_Deva mai_Deva hin_Deva zho_Hant eng_Latn